[pic] | EUROPA-KOMMISSIONEN |

Bruxelles, den 31.3.2011

KOM(2011) 161 endelig

2011/0068 (NLE)

Forslag til

RÅDETS AFGØRELSE

om Den Europæiske Unions holdning i Komitéen for Fødevarehjælp for så vidt angår videreførelsen af konventionen om fødevarehjælp af 1999

(forelagt af Kommissionen)

BEGRUNDELSE

BAGGRUND FOR FORSLAGET

Konventionen om fødevarehjælp af 1999 (FAC) blev indgået af Fællesskabet ved Rådets afgørelse 2000/421/EF. Den forbliver i kraft indtil den 30. juni 2011, efter at Komitéen for Fødevarehjælp på sit 102. møde den 4. juni 2010 traf beslutning om at videreføre den.

Der er sammenhæng mellem FAC 1999 og konventionen om kornhandel af 1995 (GTC), for så vidt at FAC kun kan videreføres, såfremt konventionen om kornhandel af 1995 forbliver i kraft i samme periode. Konventionen om fødevarehjælp af 1999, som blev introduceret i 1960, blev til som et redskab til en koordineret og acceptabel afsætning af landbrugsoverskud fra de udviklede lande til nødstedte udviklingslande.

Da den nugældende konvention om fødevarehjælp udløber i juni 2011, skal spørgsmålet om videreførelse formelt behandles på det kommende møde i Komitéen for Fødevarehjælp i juni 2011. På det 103. møde i Komitéen for Fødevarehjælp den 14. december 2010 blev medlemmerne enige om at genoptage spørgsmålet om videreførelse af FAC 1999 tættere på udløbsdatoen (dvs. 30. juni 2011). På det uformelle møde samme dag signalerede en række FAC-medlemmer (Australien, Canada, Schweiz, Japan og USA), at de i princippet ville være positivt indstillede over for at videreføre FAC 1999 i endnu et år, dvs. indtil 30. juni 2012. EU fremførte på sin side den holdning, som blev aftalt i Rådets gruppe for humanitær bistand og fødevarebistand (COHAFA): "EU vil arbejde mod at træffe en beslutning i juni 2011 om konventionens fremtid, og den formelle genforhandling bør gå i gang nu, uanset hvilken formel holdning EU skal indtage i juni 2011".

På det 103. møde i Komitéen for Fødevarehjælp den 14. december 2010 blev medlemmerne kollektivt enige om at påbegynde den formelle genforhandling af FAC. Processen blev påbegyndt øjeblikkeligt med det allerførste udkast til den nye konvention, som skulle være genstand for den første forhandlingsrunde, der efter planen skulle finde sted i London i perioden 28. februar til 2. marts 2011. Der tilrettelægges en række intensive forhandlingsmøder i løbet af de kommende måneder med det formål at vedtage en ny konvention, som fokuserer på passende og effektiv fødevarehjælp til sårbare befolkningsgrupper på grundlag af de behov, der er blevet konstateret. Rådet vedtog den 17. november 2010 en række forhandlingsdirektiver (dok. 14907/10), som giver Kommissionen beføjelser til at genforhandle FAC på EU's og medlemsstaternes vegne.

På Komitéen for Fødevarehjælps uformelle møde den 14. december 2010 gentog EU sin ambitiøse tidsplan. Forhandlingerne bør ideelt set være afsluttet senest i juni 2011, således at FAC-medlemmerne er nået til enighed om ordlyden af en ny konvention forud for Komitéen for Fødevarehjælps formelle møde.

Desuden har de uformelle samtaler om FAC's fremtid, som Komitéen for Fødevarehjælps medlemmer gennemførte mellem december 2009 og december 2010, ført til, at der er opnået enighed om de vigtigste emner, som er genstand for en formel genforhandling. Det vil derfor være hensigtsmæssigt, at EU sikrer, at forhandlingerne forløber effektivt og fører til vedtagelsen af ordlyden til en ny konvention senest i juni 2011.

Der findes to mulige senarier, til hvilke EU skal indtage en fælles holdning med henblik på det 102. møde i Komitéen for Fødevarehjælp i juni 2011, nemlig:

1) enten er genforhandlingen af FAC i en afsluttende fase (dvs. forhandlingerne er afsluttet eller relativt tæt på deres afslutning) før mødet i Komitéen for Fødevarehjælp i juni 2011. I så fald vil en videreførelse af FAC i endnu et år være mest egnet, hvis man skal undgå et tomrum mellem den gældende FAC og en ny konventions ikrafttræden, eller

2) genforhandlingen af FAC er ikke i en afsluttende fase før mødet i Komitéen for Fødevarehjælp i juni 2011. I så fald vil en videreførelse af den gældende FAC i endnu et år ikke være egnet, og Kommissionen bør på EU's og medlemsstaternes vegne formelt modsætte sig, at der tilstræbes en konsensus i Komitéen for Fødevarehjælp om en videreførelse af konventionen.

Hvorvidt genforhandlingen af FAC er gået ind i en afsluttende fase eller ej, vil blive vurderet af Europa-Kommissionen og EU-medlemsstaterne i Rådets gruppe for humanitær bistand og fødevarebistand (COHAFA) før mødet i Komitéen for Fødevarehjælp i juni 2011. Hvis konventionen ikke videreføres, forsvinder den, og der vil derefter ikke være mindstekrav at opfylde. Men det er sandsynligt, at det i så fald vil få negative følger i modtagerlandene, som vil tvivle på, om de i fremtiden vil kunne påregne fødevareleverancer, og i andre FAC-lande, som foretrækker den historiske tilgang, dvs. en mekanisme, som letter afsætning af fødevarer.

Ifølge konventionen udtrykkes EU's og medlemsstaternes årlige tilsagn om at ville levere en årlig minimumsmængde både i hvedeækvivalenter og i værdi, og de aktuelle tilsagn er på 1 320 000 tons hvedeækvivalenter plus 130 mio. EUR (dette inkluderer transport- og andre driftsudgifter). Ud af tilsagnet på 1 320 000 ton hvedeækvivalenter håndterer Europa-Kommissionen en andel på 900 000 tons som led i en intern EU-aftale.

- Gældende bestemmelser på det område, forslaget vedrører

Rådets afgørelse 2000/421/EF

Rådets afgørelse 2006/906/EF

Rådets afgørelse 2007/317/EF

Rådets afgørelse 2009/393/EF

Rådets afgørelse 2010/316/EU.

- Overensstemmelse med EU's andre politikker og mål

Efter konventionens artikel XXV, litra b), forudsætter videreførelsen, at konventionen om kornhandel af 1995 forbliver i kraft i samme periode. Konventionen om kornhandel af 1995 forbliver i kraft indtil den 30. juni 2011, og Kommissionen foreslår (KOM/2011/4), at EU fastlægger en holdning, der er positiv over for yderligere videreførelse af denne konvention.

RESULTATER AF KONSEKVENSANALYSER OG HØRINGER AF INTERESSEREDE PARTER

På mødet i Rådets arbejdsgruppe for humanitær bistand og fødevarehjælp (COHAFA) den 9. december 2010 indtog medlemsstaterne følgende holdning til videreførelsen af konventionen om fødevarehjælp af 1999: "EU vil arbejde mod at træffe en beslutning i juni 2011 om konventionens fremtid, og den formelle genforhandling bør gå i gang nu, uanset hvilken formel holdning EU skal indtage i juni 2011".

Ekspertbistand

Der har ikke været behov for ekspertbistand.

- Konsekvensanalyse

Ikke relevant.

FORSLAGETS JURIDISKE INDHOLD

- Retsgrundlag

Artikel 218, stk. 9, i traktaten om Den Europæiske Unions funktionsmåde.

- Subsidiaritetsprincippet

Forslaget falder under blandet kompetence.

- Proportionalitetsprincippet

Forslaget er i overensstemmelse med proportionalitetsprincippet.

- Valg af instrument

Foreslået reguleringsmiddel: rådsafgørelse.

Andre reguleringsmidler er ikke hensigtsmæssige af følgende grund: Ifølge artikel 218, stk. 9, i TEUF er det det eneste reguleringsmiddel, hvorved Den Europæiske Unions holdning kan vedtages med henblik på forelæggelse for Komitéen for Fødevarehjælp.

VIRKNINGER FOR BUDGETTET

FAC 1999 kan kun videreføres, såfremt konventionen om kornhandel af 1995 forbliver i kraft i samme periode. Bidraget til administrationsbudgettet for den internationale kornoverenskomst dækker også FAC 1999, dvs. at der ikke er ekstra budgetmæssige konsekvenser af en videreførelse af FAC. Bidraget er opført under post 05 06 01 i EU's budget (Internationale aftaler på landbrugsområdet). De skønsmæssige udgifter til bidraget var fastsat i finansieringsoversigten til Kommissionens forslag til Rådets afgørelse om EU's holdning i Det Internationale Kornråd for så vidt angår forlængelsen af konventionen om kornhandel af 1995, som Kommissionen vedtog den 18. januar 2011 (KOM/2011/4).

Videreførelsen af FAC 1999 indebærer, at Den Europæiske Unions årlige forpligtelser til at yde fødevarehjælp efter konventionens artikel III, litra e), vil blive videreført i endnu et år. Europa-Kommissionen har påtaget sig ansvaret for en del af EU's og medlemsstaternes tilsagn inden for rammerne af FAC. Sammen med medlemsstaterne foretages der en enkelt konsolideret konventionsnotifikation uden angivelse af særskilte operationer. Konventionens artikel VI indeholder bestemmelser om overførsel og fremførsel fra et år til det næste, når forpligtelserne overskrides, men denne artikel er aldrig blevet taget i anvendelse.

Det skal dog bemærkes, at Den Europæiske Union i tre på hinanden følgende rapporteringsår, 2007/2008, 2008/2009 og 2009/2010, ikke har været i stand til at opfylde sin fulde leveringsforpligtelse.

KONKLUSIONER

På baggrund af det ovenfor anførte foreslår Europa-Kommissionen, at Rådet indtager følgende holdning på Den Europæiske Unions og dens medlemsstaters vegne og dermed bemyndiger Europa-Kommissionen til enten:

a) at stemme på Den Europæiske Unions og dens medlemsstaters vegne i overensstemmelse med artikel XXV, litra b), i konventionen om fødevarehjælp af 1999 for en yderligere videreførelse af konventionen i et år, dvs. indtil den 30. juni 2012, såfremt genforhandlingen af konventionen om fødevarehjælp er i en afsluttende fase (dvs. forhandlingerne er afsluttet eller relativt tæt på deres afslutning) før mødet i Komitéen for Fødevarehjælp i juni 2011, og såfremt konventionen om kornhandel af 1995 forbliver i kraft i samme periode, eller

b) i medfør af regel 13 i Komitéen for Fødevarehjælps forretningsorden at modsætte sig, at der tilstræbes en konsensus i Komitéen for Fødevarehjælp om en videreførelse af konventionen om fødevarehjælp, såfremt genforhandlingen af konventionen om fødevarehjælp ikke er i en afsluttende fase før mødet i Komitéen for Fødevarehjælp i juni 2011.

2011/0068 (NLE)

Forslag til

RÅDETS AFGØRELSE

om Den Europæiske Unions holdning i Komitéen for Fødevarehjælp for så vidt angår videreførelsen af konventionen om fødevarehjælp af 1999

RÅDET FOR DEN EUROPÆISKE UNION HAR —

under henvisning til artikel 218, stk. 9, i traktaten om Den Europæiske Unions funktionsmåde,

under henvisning til forslag fra Kommissionen og

ud fra følgende betragtninger:

1. Konventionen om fødevarehjælp af 1999 blev indgået af Det Europæiske Fællesskab ved Rådets afgørelse 2000/421/EF[1] og videreført ved en række beslutninger truffet af Komitéen for Fødevarehjælp.

2. Den nugældende konvention om fødevarehjælp udløber den 30. juni 2011, og spørgsmålet om videreførelse skal behandles på mødet i Komitéen for Fødevarehjælp i juni 2011.

3. Efter artikel XXV, litra b), i konventionen om fødevarehjælp forudsætter videreførelsen, at konventionen om kornhandel af 1995 forbliver i kraft i samme periode. Konventionen om kornhandel forbliver i kraft indtil den 30. juni 2011, og Kommissionen fremsætter forslag til en rådsafgørelse om EU's holdning i Det Internationale Kornråd for så vidt angår forlængelsen af konventionen[2]. Det Internationale Kornråd bør træffe beslutning om videreførelsen den 6. juni 2011.

4. På det 103. møde i Komitéen for Fødevarehjælp den 14. december 2010 blev medlemmerne enige om at genoptage spørgsmålet om videreførelse af konventionen om fødevarehjælp tættere på udløbsdatoen (dvs. 30. juni 2011), og Den Europæiske Union havde følgende holdning hertil: "Den Europæiske Union vil arbejde mod at træffe en beslutning i juni 2011 om konventionen om fødevarehjælps fremtid, og den formelle genforhandling bør gå i gang nu, uanset hvilken formel holdning EU skal indtage i juni 2011".

5. På det 103. møde i Komitéen for Fødevarehjælp den 14. december 2010 blev medlemmerne kollektivt enige om at påbegynde den formelle genforhandling af konventionen om fødevarehjælp af 1999 med en række forhandlinger.

6. Den Europæiske Unions mål er, at medlemmerne af Komitéen for Fødevarehjælp kan afslutte genforhandlingen af konventionen om fødevarehjælp og nå til enighed om en ny konvention før mødet i Komitéen for Fødevarehjælp i juni 2011.

7. Der findes to mulige senarier, til hvilke Den Europæiske Union skal indtage en fælles holdning med henblik på mødet i Komitéen for Fødevarehjælp i London i juni 2011:

a) enten er genforhandlingen af konventionen om fødevarehjælp i en afsluttende fase før mødet i Komitéen for Fødevarehjælp i juni 2011: I så fald vil en videreførelse af konventionen om fødevarehjælp i endnu et år være mest egnet, hvis man skal undgå et tomrum mellem den gældende konvention om fødevarehjælp og en ny konventions ikrafttræden, eller

b) genforhandlingen af konventionen om fødevarehjælp er ikke i en afsluttende fase før mødet i Komitéen for Fødevarehjælp i juni 2011. I så fald vil en videreførelse af konventionen om fødevarehjælp i endnu et år ikke være egnet, og Kommissionen bør på EU's og medlemsstaternes vegne formelt modsætte sig, at der tilstræbes en konsensus i Komitéen for Fødevarehjælp efter regel 13 i komitéens forretningsorden.

8. Hvorvidt genforhandlingen af FAC er gået ind i en afsluttende fase eller ej, bør vurderes af Europa-Kommissionen i Rådets gruppe for humanitær bistand og fødevarebistand (COHAFA) før mødet i Komitéen for Fødevarehjælp i juni 2011.

9. Europa-Kommissionen, som repræsenterer Den Europæiske Union i Komitéen for Fødevarehjælp, bør derfor ved en rådsafgørelse bemyndiges til enten at tilslutte sig en videreførelse af konventionen om fødevarehjælp i et år, dvs. indtil den 30. juni 2012, eller at modsætte sig en konsensus i Komitéen for Fødevarehjælp om en sådan videreførelse -

VEDTAGET DENNE AFGØRELSE:

Artikel 1

Den Europæiske Unions holdning i Komitéen for Fødevarehjælp er, at den enten

a) stemmer for en yderligere videreførelse af denne konvention i et år, dvs. indtil den 30. juni 2012, såfremt genforhandlingen af konventionen om fødevarehjælp er i en afsluttende fase før mødet i Komitéen for Fødevarehjælp i juni 2011, og såfremt konventionen om kornhandel af 1995 forbliver i kraft i samme periode, eller

b) i medfør af regel 13 i Komitéen for Fødevarehjælps forretningsorden modsætter sig, at der tilstræbes en konsensus i Komitéen for Fødevarehjælp om en videreførelse af konventionen om fødevarehjælp, såfremt genforhandlingen af konventionen om fødevarehjælp ikke er i en afsluttende fase før mødet i Komitéen for Fødevarehjælp i juni 2011.

Artikel 2

Kommissionen bemyndiges til at fremføre denne holdning i Komitéen for Fødevarehjælp.

Udfærdiget i Bruxelles, den […].

På Rådets vegne

Formand

[1] EFT L 163 af 4.7.2000, s. 37.

[2] KOM(2011) 4 endelig.